14 मार्च, तामुलपुर 2021: बाक्सा जिल्लानि कुमारिकाता देकियाबस्तिआव 12, 13 आरो 14 मार्च सानथामनि हाबाफारि लानानै मिरु दुलाराय बर्मन कचारी साहित्य सभानि खुंगा 1थि बोसोरसालिया जथुम्मा खुंफुंनाय जायो । मिरु दुलाराय बर्मन कचारी साहित्य सभानि आफादगिरि अनिमिस चन्द्र बर्मननि मासि लानानै सामलायनाय हाबाफारिआव गाहाय आलासि महरै बिटिसिनि गाहाय मावफुं सोद्रोमा प्रमद बर’ बिथांआ बाहागो लानानै बुंथियोदि आसामनि गेजेराव थानाय मोनफ्रोमबो हारि हारिसाफोरखौ फोथांनानै लाखिनाया सरखारनि मावनो गोनां खामानि बेनि थाखाय बिटिआर सोरखारा अरायबो सोरखारनि मावनो गोनां खामानिखौ मावलांबाय थागोन आरो बर्मन कछारी हारि जौगानाइनि थाखाय खामानि मावलांगोन होनना गावनि बिबुंथिआव बुंथियो । लोगोसेनो आथिखालाव हाथियार लानानै सोमावसारनाया ओंथि गैया जुदिसो राजखान्थियारि खैसाराव सोरबाफोर आखाइआव हाथियार लानानै सोमावसारनोब्ला बेनि जेबो ओंथि थानाय नंङा मानोना बर’फोरनि गेजेराव थैनि खेला गेलेनो थाखाय सम गैलिया जुदिसो माबाफोर मोनथाइखौ लानानै सोमावसारनोब्ला संबिधान बादियै सोमावसारनो नांगौ होनना बुंथियो ।